* 

oransje mot vold: Fra venstre Marit Aasbrenn, Unni Meum, Rita Walter, Brit Ulfeng og Mari Josefine Holme (på armen Dali Mynttinen). Foto: Geir A. Carlsson

**Slik skal vold mot kvinner markeres fremover**

**Kler seg i oransje**

**«Vis avsky ved å kle deg i oransje» – i femten dager vil du se kvinner ta avstand mot vold.**

André Lia, andre.lia@f-b.no, 995 43 289, Twitter: @AndrLia1

Vi markerer den internasjonale dagen for avskaffelse av vold mot kvinner. Oppfordringen er derfor å kle seg i oransje fra 25. november til 10. desember. Det kan være oransje skjerf og lignende, forteller president i Fredrikstad soroptimistforening, Unni Meum.

Lokalklubben teller 52 kvinner og de kjemper mot vold mot kvinner, både lokalt, nasjonalt og internasjonalt.

– Vi har klubbmøter én gang i måneden og har da yrkesforedrag om ulike relevante tema, forteller Meum.

**Rammer mange**

Fredrikstadklubbens hovedprosjekt er Chivi Foundation, et skoleprosjekt i Zimbabwe.

–Utdanning er veien til selvstendighet og et godt liv. I samarbeid med Fredrikstad bibliotek er vi dessuten med på et prosjekt for innvandrerkvinner, hvor vi jobber med forståelsen for det norske samfunn, sier Meum.

Anmeldelser på vold i nære relasjoner øker i Norge og sju av ti kvinner i verden vil i løpet av livet oppleve vold rettet mot dem.

– Vold og mishandling i familien må regnes som et alvorlig samfunnsproblem som både politikere, frivillige organisasjoner og den enkelte bør engasjere seg i, avslutter Meum.

**Soroptimist**

Soroptimist International er en ideell, religionsnøytral og partipolitisk nøytral organisasjon. Ordet betyr «beste søster».

Hovedmålet er å bedre kvinner og jenters liv og status gjennom utdanning, myndiggjøring og ved å tilrettelegge for læring.

I dag er det cirka 80.000 soroptimister i 130 land. Soroptimist International (SI) er verdens største sammenslutning for yrkeskvinner.

Fredrikstad soroptimistklubb teller 52 kvinner og har 60-årsjubileum i år.

Norgesunionen av soroptimistklubber feirer 75-års jubileum i år.